CELEX: 32022R0518
Language: sk
Date: 2022-01-13 00:00:00
Title: Delegované nariadenie Komisie (EÚ) 2022/518 z 13. januára 2022, ktorým sa mení delegované nariadenie (EÚ) 2018/985, pokiaľ ide o jeho prechodné ustanovenia pre určité poľnohospodárske a lesné vozidlá vybavené motormi v rozsahu výkonu minimálne 56 kW a menej ako 130 kW s cieľom riešiť vplyv krízy spôsobenej ochorením COVID-19 (Text s významom pre EHP)

1.4.2022   
               
               
                  SK
               
               
                  Úradný vestník Európskej únie
               
               
                  L 104/56
               
            
         DELEGOVANÉ NARIADENIE KOMISIE (EÚ) 2022/518
         z 13. januára 2022,
         ktorým sa mení delegované nariadenie (EÚ) 2018/985, pokiaľ ide o jeho prechodné ustanovenia pre určité poľnohospodárske a lesné vozidlá vybavené motormi v rozsahu výkonu minimálne 56 kW a menej ako 130 kW s cieľom riešiť vplyv krízy spôsobenej ochorením COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (1), a najmä na jeho článok 19 ods. 6,
         keďže:
         
                     (1)
                  
                  
                     Podľa článku 19 ods. 3 nariadenia (EÚ) č. 167/2013 sa na motory namontované v poľnohospodárskych a lesných vozidlách uplatňujú emisné limity znečisťujúcich látok etapy V a prechodné ustanovenia stanovené v nariadení Európskeho parlamentu a Rady (EÚ) 2016/1628 (2).
                  
               
                     (2)
                  
                  
                     V dôsledku pretrvávajúceho narušenia spôsobeného pandémiou COVID-19 sa nariadením Európskeho parlamentu a Rady (EÚ) 2021/1068 (3) zmenilo nariadenie (EÚ) 2016/1628 s cieľom predĺžiť lehoty, ktoré mali uplynúť v roku 2021, pre necestné pojazdné stroje vybavené prechodnými motormi v rozsahu výkonu od 56 do 130 kW. Lehota 30. júna 2021 na výrobu strojov vybavených uvedenými motormi bola predĺžená o šesť mesiacov a lehota 31. decembra 2021 na uvedenie strojov vybavených uvedenými motormi na trh bola predĺžená o deväť mesiacov.
                  
               
                     (3)
                  
                  
                     pretrvávajúce narušenie dodávateľského reťazca a výroby spôsobené pandémiou COVID-19 naďalej spôsobuje oneskorenia pri výrobe a uvádzaní na trh poľnohospodárskych a lesných vozidiel vybavených prechodnými motormi v rozsahu výkonu od 56 do 130 kW. S cieľom zabezpečiť hladké fungovanie vnútorného trhu, poskytnúť právnu istotu a zabrániť potenciálnemu narušeniu trhu je potrebné predĺžiť prechodné ustanovenia delegovaného nariadenia Komisie (EÚ) 2018/985 (4) pre uvedené kategórie motorov.
                  
               
                     (4)
                  
                  
                     Delegované nariadenie (EÚ) 2018/985 by sa preto malo zodpovedajúcim spôsobom zmeniť.
                  
               
                     (5)
                  
                  
                     Vzhľadom na to, že predĺženie prechodných ustanovení nebude mať žiadny vplyv na životné prostredie, keďže dotknuté prechodné motory už boli vyrobené, predĺženie príslušných lehôt by malo byť o deväť a šesť mesiacov, aby sa zohľadnili predĺžené lehoty stanovené v nariadení (EÚ) 2016/1628.
                  
               
                     (6)
                  
                  
                     Vzhľadom na skutočnosť, že prechodné obdobie stanovené v článku 13 ods. 5 delegovaného nariadenia (EÚ) 2018/985 pre určité motory má uplynúť 31. decembra 2021 a že výrobcovia mali na výrobu poľnohospodárskych a lesných vozidiel vybavených prechodnými motormi týchto podkategórií obdobie do 30. júna 2021, by malo toto nariadenie nadobudnúť účinnosť čo najskôr, a to dňom nasledujúcim po jeho uverejnení v Úradnom vestníku Európskej únie a malo by sa uplatňovať od 1. júla 2021. Takéto ustanovenie je potrebné z dôvodu pretrvávajúceho narušenia spôsobeného pandémiou COVID-19, ktoré bolo nepredvídateľné, ako aj z dôvodu potreby zabezpečiť právnu istotu a rovnaké zaobchádzanie s výrobcami bez ohľadu na to, či vyrábajú poľnohospodárske a lesné vozidlá pred alebo po dátume nadobudnutia účinnosti tohto nariadenia,
                  
               PRIJALA TOTO NARIADENIE:
         
            Článok 1
            V článku 13 ods. 5 sa dopĺňa tento pododsek:
            
               „V prípade motorov podkategórií kategórie NRE, pre ktoré je povinným dátumom uplatňovania stanoveným v prílohe III k nariadeniu (EÚ) 2016/1628 1. január 2020, pokiaľ ide o uvedenie motorov etapy V na trh, s výnimkou motorov uvedených v treťom pododseku, členské štáty povolia predĺženie 24-mesačnej lehoty uvedenej v prvom a druhom pododseku o deväť mesiacov a predĺženie 18-mesačnej lehoty uvedenej v druhom pododseku o šesť mesiacov.“
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. júla 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. januára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 60, 2.3.2013, s. 1.
         
            (2)  Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).
         
            (3)  Nariadenie Európskeho parlamentu a Rady (EÚ) 2021/1068 z 24. júna 2021, ktorým sa mení nariadenie (EÚ) 2016/1628, pokiaľ ide o jeho prechodné ustanovenia pre určité stroje vybavené motormi v rozsahu výkonu minimálne 56 kW a menej ako 130 kW, a minimálne 300 kW, s cieľom riešiť vplyv krízy spôsobenej ochorením COVID-19 (Ú. v. EÚ L 230, 30.6.2021, s. 1).
         
            (4)  Delegované nariadenie Komisie (EÚ) 2018/985 z 12. februára 2018, ktorým sa dopĺňa nariadenie Európskeho parlamentu a Rady (EÚ) č. 167/2013, pokiaľ ide o požiadavky na environmentálne vlastnosti a výkon pohonnej jednotky poľnohospodárskych a lesných vozidiel a ich motorov, a zrušuje delegované nariadenie Komisie (EÚ) 2015/96 (Ú. v. EÚ L 182, 18.7.2018, s. 1).